MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 97/24/EF om dele af og kendetegn ved to- og trehjulede motordrevne køretøjer

2000/0136 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 97/24/EF om dele af og kendetegn ved to- og trehjulede motordrevne køretøjer

1. Baggrund

- Dato for fremsendelse af forslaget til EP og Rådet (KOM(2000) 314 endelig - 2000/0136 (COD)): 22.6.2000

- Dato for EP's udtalelse ved førstebehandlingen: 14.2.2001

- Dato for vedtagelse af det ændrede forslag: 23.5.2001

- Dato for vedtagelse af den fælles holdning: 13.7.2001

2. Formålet med kommissionens forslag

Emissionskravene for motorcykler er underlagt det såkaldte 'multidirektiv' 97/24/EF af 17. juni 1997. Med dette direktiv indførtes en første etape af grænseværdier (Euro 1), og en yderligere stramning af disse standarder forudsås.

Det nuværende forslag indeholder følgende elementer:

* Nedsatte emissionsgrænseværdier for to- og trehjulede køretøjer træder i kraft fra 2003 for nye køretøjstyper og fra 2004 for alle køretøjstyper (Euro 2), med særligt fokus på nedsættelse af kulbrinter

* Vejledende værdier i forbindelse med afgiftslettelser

* Der påtænkes indført en yderligere etape (Euro 3) for emissionsgrænseværdier, baseret på yderligere analyse og udvikling af en ny prøvningsmetode omfattende nedsatte værdier for NOx, kulbrinter og om muligt partikelemissioner.

3. Bemærkninger til den fælles holdning

Emissionsgrænseværdier - etape 2003

Den fælles holdning støtter stort set de af Kommissionen for 2003 foreslåede grænseværdier, bortset fra at der foretages en let skærpelse af grænseværdien for kulbrinter for motorcykler over 150 cm3 (1 g/km i stedet for 1,2 g/km). Dette er på linje med prioriteterne i Kommissionens forslag og AUTO-OIL II-programmet, hvori det blev anført, at kulbrinteemissioner, som udgangsstoffer for ozondannelse, er den vigtigste prioritet for denne etape af grænseværdier for motorcykler.

Den fælles holdning ændrer datoen for obligatorisk indførelse fra 1. januar 2004 til 1. juli 2004 (artikel 2, stk. 3). Dette giver producenterne lidt mere fleksibilitet til at tilpasse alle deres køretøjstyper til de nye krav, på linje med Europa-Parlamentets synspunkt.

Den fælles holdning indeholder, på linje med Europa-Parlamentets ændringsforslag, en særlig tidsplan for 'trial' motorcykler. Ifølge den fælles holdning omfattes også 'enduro' motorcykler af denne tidsplan. (artikel 2, stk. 4). Datoerne er 1. januar 2004 for ny typer og 1. juli 2005 for alle typer.

Afgiftslettelser

Rådet kan tilslutte sig Kommissionens forslag om at indføre 'vejledende værdier' for at give medlemsstaterne mulighed for at yde afgiftslettelser for derigennem at stimulere mere avancerede miljøteknologier. Rådet har tilpasset de vejledende værdier og den tilhørende prøvningsmetode til de gældende Euro 3-grænser for personbiler.

Fremtidigt arbejde (artikel 4)

I sit forslag havde Kommissionen meddelt, at den ville undersøge de tekniske og økonomiske muligheder for yderligere emissionsnedsættelser, der i givet fald skulle træde i kraft fra 2006. Denne etape skulle være baseret på den nye, om muligt globalt harmoniserede, prøvningsmetode, der i øjeblikket er under udarbejdelse som led i en samordnet aktion på FN-ECE-plan. Rådet har støttet dette, men har givet et klarere mandat ved at anmode Kommissionen om at fremlægge et forslag inden udgangen af 2002. Denne tidsramme er på linje med principperne i Kommissionens tidsramme som beskrevet i begrundelsen.

Rådet har tilføjet en række emner til artikel 4, der skal betragtes som prioriterede i forbindelse med fremtidigt arbejde. Kommissionen anmodes om inden udgangen af 2002 at fremlægge forslag om yderligere emissionsnedsættelser for knallerter, måling af partikelemissioner og tilknyttede emissionsgrænser, måling af CO2-emissioner samt holdbarhedskrav. Der henvises også til andre elementer i artikel 4: overensstemmelse for ibrugtagne køretøjer, kontrol og vedligeholdelse, fordampningsemissioner og egendiagnoseudstyr (OBM). Med denne stillingtagen imødekommer Rådet i stort omfang Europa-Parlamentets synspunkter, da de fleste af disse emner ligeledes indgår i Europa-Parlamentets ændringsforslag. Imidlertid afviger i forbindelse med visse emner tidsrammen og detaljerede bestemmelser i Europa-Parlamentets ændringsforslag fra Rådets fælles holdning.

Den fælles holdning om artikel 4 er et meget ambitiøst program inden for en kort tidsplan. De forskellige elementer er imidlertid fuldt ud på linje med de allerede af Kommissionen fastlagte prioriteter.

Frakoblingsanordninger og irrationelle kontrolstrategier

Rådet har på linje med Europa-Parlamentets ændringsforslag indført et forbud mod brugen af frakoblingsanordninger og irrationelle kontrolstrategier, samt bestemmelser om oplysninger, der skal ydes af fabrikanten med henblik på, at tilsynsmyndighederne kan kontrollere det forureningsbegrænsende udstyr.

4. Europa-Parlamentets ændringsforslag ved førstebehandlingen og Kommissionens udtalelse

Den 14. februar vedtog Europa-Parlamentet 25 ændringsforslag. Europa-Parlamentets ændringsforslag kan opdeles i 3 grupper:

4.1. Indførelse af en obligatorisk Euro 3-etape (gældende fra 2006):

Ændringsforslag 3, 5, 10, 11, 23, 24 og 25.

Med de foreslåede Euro 3-grænseværdier bringes prøvningsmetoden og grænseværdierne for store motorcykler blot på linje med det, der i øjeblikket er gældende for biler. Kommissionen lagde i sit forslag op til, at den ville undersøge mulighederne for en yderligere fase, som skulle træde i kraft i 2006, baseret på, hvad der teknisk og økonomisk er muligt, hvilket skulle vurderes i forhold til en forbedret prøvningsmetode for motorcykler, der reelt modsvarer køreforholdene for sådanne køretøjer.

Kommissionen afviser derfor alle de ændringsforslag fra Europa-Parlamentet, der går ud på at indføre en obligatorisk Euro 3-fase.

4.2. Ændringer vedrørende holdbarhed, frakoblingsanordninger, kontrol efter ibrugtagning, CO2- og egendiagnoseudstyr (OBD) (ændringsforslag 6, 7, 8, 13, 14, 15, 16, 17, 20 og 21 (del 4)).

Betænkningen rejser en række spørgsmål med hensyn til, hvorledes man kan sikre, at de emissionsbegrænsende anordninger fungerer effektivt i et køretøjs fulde levetid. Indførelsen af sådanne krav kan dog have betydelige konsekvenser, som det er nødvendigt at vurdere omhyggeligt med hensyn til omkostningseffektivitet, teknisk gennemførlighed og praktiske konsekvenser, hvis de skal gælde motorcykelsektoren.

Kommissionen accepterer derfor i princippet at undersøge en række af disse foranstaltninger, men den afviser de ændringsforslag, der foregriber enhver endelig beslutning om gennemførelse.

4.3. Forskellige ændringsforslag (ændringsforslag 1, 2, 4, 12, 18, 19, 21, 22 og 26)

I betænkningen foreslås der ligeledes supplerende ændringer på forskellige områder. Kommissionen kan fuldt ud tilslutte sig en række af disse ændringsforslag, herunder:

- muligheden for at indføre økonomiske incita men ter til eftermontering af udstyr på ældre køre tøjer (ændringsforslag 4 og 12);

- begrænsning af de økonomiske virkninger for de mindre fabrikanter, når der overvejes fremtidige foranstaltninger (ændringsforslag 18).

Andre ændringsforslag, der vedrører det fremtidige arbejde, kan i princippet eller delvis accepteres, men de skal undersøges nærmere, inden der fremlægges endelige forslag.

Et af forslagene i denne kategori kan ikke accepteres:

- at udsætte datoen for, hvornår Euro 2 skal finde anvendelse på "alle typer", fra 1. januar 2004 til 1. januar 2005 (ændringsforslag 26, del 1)

Kommissionen kan således acceptere:

- tre ændringsforslag fuldstændig (nr. 4, 12, og 18);

- seks ændringsforslag delvis (nr. 1, 14, 19, 20, 22 og 26 del 2);

- fem ændringsforslag i princippet (nr. 2, 7, 8, 16 og 21),

og Kommissionen afviser elleve ændringsforslag (nr. 3, 5, 6, 10, 11, 13, 15, 17, 23, 24 og 25).

5. Konklusion

Der er generel enighed blandt institutionerne om, at en næste etape af emissionsreduktioner fra 2006 er påkrævet. Der er også enighed om, at der er behov for en forbedret prøvningsmetode. Imidlertid har Rådet, i modsætning til Europa-Parlamentet, støttet Kommissionens synspunkt om, at prøveproceduren bør udarbejdes på basis af den prøvningsmetode, der for tiden bliver udviklet på FN-ECE-plan, inden der træffes afgørelse om grænseværdierne for 2006.

Rådet har med sine ændringer af artikel 4 pålagt Kommissionen et ambitiøst program med en stram tidsplan. I denne forbindelse har Rådet i stort omfang imødekommet Europa-Parlamentets ambitioner. Kommissionen finder også, at foranstaltninger til sikring af en mere effektiv emissionsbegræning, inklusive de nødvendige kontrolsystemer, bør betragtes som prioriterede aktioner.

Kommissionen støtter derfor generelt Rådets fælles holdning og opfordrer derfor de to institutioner til så hurtigt som muligt at nå frem til enighed. Kommissionen vil gerne bistå i denne proces.